**ข่าวประชาสัมพันธ์
งานแถลงข่าวโครงการประกวด “ชุมชนประชารัฐสีชมพู” โดยธนาคารออมสิน
วันอังคารที่ 17 พฤษภาคม 2559 เวลา 13.30 - 15.30 น.
ณ ห้องประชุมบุรฉัตร ธนาคารออมสินสำนักงานใหญ่**

----------------------------------------------------------------------------------------------------------------------------------**ธนาคารออมสินจัดโครงการประกวดชุมชนประชารัฐสีชมพู**

**เพื่อความเข้มแข็งของชุมชนตามยุทธศาสตร์ประชารัฐ มอบทุนสนับสนุนมูลค่ารวม 3,000,000 บาท**

ธนาคารออมสินมีพันธกิจในการส่งเสริมเศรษฐกิจฐานราก และวิสาหกิจขนาดกลางและขนาดย่อม และเป็นธนาคารเพื่อสังคม ธนาคารจึงกำหนดจัดกิจกรรมโครงการประกวด “ ชุมชนประชารัฐสีชมพู ” **เพื่อส่งเสริมให้ชุมชนที่มีแผนงานที่จะแก้ไขปัญหาและพัฒนาชุมชนของตนเองให้มีความเข้มแข็ง ทั้งในด้านเศรษฐกิจ ด้านสังคม และด้านสิ่งแวดล้อม เริ่มต้นจาก**ประชาชนในชุมชนมีส่วนในการร่วมคิด ร่วมทำ ร่วมแก้ไขปัญหา และสร้างความรักความสามัคคีของคนในชุมชน **โดยมีหน่วยงานภาครัฐในพื้นที่และธนาคารออมสินเป็นส่วนหนึ่งในการร่วมสนับสนุนการดำเนินกิจกรรม เพื่อเสริมสร้างความสัมพันธ์อันดีระหว่างธนาคารและชุมชน รวมทั้งสนับสนุนยุทธศาสตร์ของรัฐบาลที่ให้ความสำคัญกับการประสานพลังในทุกภาคส่วน เพื่อการพัฒนาประเทศอย่างยั่งยืน ภายใต้สโลแกนที่ว่า “ ประชาคิด ออมสินส่งเสริม ประชาเริ่ม ออมสินร่วมสร้าง ”**

 โครงการประกวดชุมชนประชารัฐสีชมพู เกิดขึ้นภายใต้แนวคิด สร้างชุมชนด้วยประชา สร้างชีวาด้วยพลังรัฐ เป็นโครงการที่เปิดโอกาสให้ชุมชนทั่วประเทศได้เข้าร่วมประกวดการพัฒนาชุมชนของตนเองในด้านต่าง ๆ อาทิ ด้านเศรษฐกิจชุมชน ด้านวิถีชีวิต สังคมและวัฒนธรรม และด้านสิ่งแวดล้อมและการท่องเที่ยว โดยจะต้องมีการพัฒนาเป็นรูปธรรม ในลักษณะที่เกิดจากความคิดริเริ่มของชุมชน จนกลายเป็นการทำงานร่วมกันอย่างเข้มแข็ง โดยจะเปิดรับสมัครชุมชน ตั้งแต่วันนี้ ถึง 30 มิถุนายน 2559

สำหรับทุกชุมชนที่ผ่านการคัดเลือกในแต่ละรอบจะได้รับทุนสนับสนุนเพื่อต่อยอดการพัฒนาจากธนาคารออมสิน มีรายละเอียดดังนี้ ชุมชนชนะเลิศ 500,000 บาท, ชุมชนรองชนะเลิศอันดับหนึ่ง 300,000 บาท, ชุมชนรองชนะเลิศอันดับสอง 200,000 บาท, ชุมชนชมเชยอันดับ 4-10 ชุมชนละ 100,000 บาท, ชุมชนชมเชยอันดับ 11-20 ชุมชนละ 50,000 บาท, ชุมชนชมเชยอันดับ 21-100 ชุมชนละ 10,000 บาท

**สำหรับข้อมูลเพิ่มเติมเกี่ยวกับ โครงการประกวดชุมชนประชารัฐสีชมพู สามารถติดตามได้ที่เว็บไซต์ www.ชุมชนประชารัฐออมสินสีชมพู.com / Facebook : ชุมชนประชารัฐออมสินสีชมพู และ Call Center 02-870-2021**